Her redder hat trick-Benteke Aston Villa
ARTIKKELEN ER OVER FIRE ÅR GAMMEL 24-åringen hadde fem scoringer for Aston Villa i ligaen denne sesongen før tirsdagens hat trick. Og det som så ut til å være en trist bunnkamp i Premier League, ble en av sesongens mest spennende oppgjør. Til tross for fullstendig Aston Villa-dominans, var det nemlig Queens Park Rangers som styrte kampen – resultatmessig – lenge. VG Live:Slik var målfesten på Villa Park Matt Phillips sendte gjestene i ledelsen etter bare syv minutter. Like etter utlignet imidlertid Benteke til 1-1 da han skar inn i QPR-feltet og avsluttet via en fot og i mål. En drøy halvtime ut i kampen scoret belgieren sitt andre mål for kvelden da han hadde omtrent hele QPRs halvdel å boltre seg på. Benteke fintet ut Sandro og keeper Robert Green. 2-1 til Aston Villa. Men så, på deres andre og tredje sjanse i kampen, snudde QPR alt. Clint Hill stanget inn 2-2 på et hjørnespark, før Charlie Austin, superspissen som har scoret 17 av nedrykkskandidatenes 38 mål denne sesongen, la på til 3-2 for bortelaget eter 78 minutter.Den ledelsen så ut til å kunne holde kampen ut, men da vertene fikk frispark omtrent 20 meter fra mål, klarte ikke Benteke å dy seg. På fantastisk vis skrudde han ballen over muren, i stolpen og i nettet bak Green. Det ene poenget er svært viktig for begge lag i nedrykksstriden i Premier League. Aston Villa er nå tre poeng unna nedrykk til Championship, med 29 poeng på 32 kamper. QPR må på sin side plukke langt flere poeng om de skal unngå nedgradering. Med seks kamper igjen av sesongen har laget to poeng opp til trygg grunn.
(Aston Villa - Queens Park Rangers 3-3) Aston Villa gikk mot et fryktelig unødvendig tap på hjemmebane mot bunnrival QPR. Så satte Christian Benteke (24) inn et praktfullt frispark.